ויויאן סילבר

ויויאן סילבר (נולדה ב-1949) היא פעילת שלום קנדית-ישראלית ופעילת זכויות נשים, מייסדת נשים עושות שלום. במהלך הטבח בקיבוץ בארי נעלמו עקבותיה, וגורלה לא נודע.

ביוגרפיה 
סילבר נולדה וגדלה בוויניפג, קנדה.

היא ביקרה לראשונה בישראל בשנת 1968, כחלק מלימודיה בקולג'. למדה במשך שנה באוניברסיטה העברית בירושלים פסיכולוגיה וספרות אנגלית. בשנתה האחרונה בקולג', סילבר הייתה שותפה להקמת ברית הסטודנטים הציונית בקמפוס שלה, ולאחר מכן הוזמנה לוועידה הלאומית של ברית הסטודנטים הציונית במונטריאול.

פעילות 
סילבר עלתה לארץ ב-1974 והייתה חברת קיבוץ גזר. בגזר היא מונתה למזכירת הקיבוץ והייתה לאחת הנשים הבודדות שמונו לתפקיד. האקטיביזם של סילבר התמקד בזכויות נשים ובפערים בין המינים בחברה הישראלית. לשם כך הקימה בשנת 1981 את המחלקה לקידום שוויון מגדרי של התנועה הקיבוצית המאוחדת וכמו כן עבדה במסגרת הכנסת בוועדת המשנה לקידום נשים בעבודה ובכלכלה, עבור הקרן החדשה לישראל ובוועדת ההיגוי של שתיל.

היא עברה להתגורר בבארי, קיבוץ סמוך לגבול עזה, בסביבות שנת 1990. בתקופה זו היא הכירה טוב יותר את הקהילה הבדואית המקומית ואת העזתים. היא כיהנה כמנכ"לית מכון הנגב לאסטרטגיות שלום ופיתוח החל משנת 1998. סילבר עבדה בתוך הקיבוץ כדי לארגן תוכניות לסיוע לעזתים, כמו הכשרות בעבודה, ודאגה לכך שפועלי הבניין העזתיים בקיבוץ יקבלו שכר הוגן. בשנים מאוחרות יותר התנדבה סילבר להסיע חולים עזתיים שנסעו לירושלים לטיפול.

סילבר ייסדה את המרכז היהודי הערבי להעצמה, שוויון ושיתוף פעולה עם אמל אלסנה אלח'וג', והייתה מנהלת הארגון לפני האינתיפאדה השנייה. המרכז ארגן פרויקטים בישראל, בעזה ויהודה ושומרון. בשנת 2010 קיבלו סילבר ואלח'וג' את פרס ויקטור ג'יי גולדברג לשלום במזרח התיכון, פרס שנתי המוענק על ידי המכון לחינוך בינלאומי  לזוגות של פעילים ערבים וישראלים הפועלים למען שלום. סילבר חברת הנהלה לשעבר של בצלם.

בשנת 2011, מנה הארץ את סילבר כאחת מ"10 המהגרים האנגלו-סקסים המשפיעים ביותר" בישראל.

לאחר מבצע צוק איתן, סילבר ייסדה את נשים עושות שלום.

ב-4 באוקטובר 2023 סייעה סילבר בארגון עצרת שלום בירושלים בהשתתפות 1,500 נשים ישראליות ופלסטיניות.

חטיפתה במלחמת חרבות ברזל 
בתאריך 7 באוקטובר 2023 פתח חמאס במתקפת פתע על ישראל על ישראל ובמהלכה אבד הקשר עימה ומקום הימצאה נותר לא ידוע.

באותו היום, דיווח אירווין קוטלר ברשת החברתית אקס כי סילבר נחטפה מביתה בבארי בעיצומו של הטבח בקיבוץ בארי. אחותה של סילבר דיווחה שכאשר שוחחה עם אחותה בטלפון ב-7 באוקטובר, שמעה סילבר מחבלים של חמאס מחוץ לביתה. סילבר גם שלחה לחברים בוואטסאפ הודעה דומה. אך חטיפתה לא אומתה.

חיים אישיים 
סילבר אמא לשני בנים, וסבתא לנכדים.

הערות שוליים 

ישראליות ילידות קנדה
ישראלים ילידי קנדה
עולות בשנות ה-1970
עולים בשנות ה-1970
בארי: אישים
ישראלים שנעלמו
ישראליות שנולדו ב-1949
ישראלים שנולדו ב-1949
מלחמת חרבות ברזל: אישים